Regering “ignoreer” xenofobie, sê ADFPlundery in Soweto Foto: @SAcrimefighters op Twitter. Die Afrika Diasporaforum (ADF) het in ŉ ope brief aan pres. Jacob Zuma gesê die regering bly ontken dat daar xenofobie in Suid-Afrika bestaan. “Ondanks die toename in geweld oor die afgelope ses jaar wat tot talle sterftes gelei het, ontken die regering steeds dat daar xenofobie is,” het Marc Gbaffou, voorsitter van die ADF, in die brief gesê. “Die regering bevraagteken steeds die aard van die geweld en skryf dit toe aan ‘misdaad’, sonder om dit te herken vir wat dit eintlik is – xenofobiese geweld.” Volgens Gbaffou wil dit voorkom of die regering deur hul optrede die geweld goedkeur en toelaat dat dit sake selfs nog meer bemoeilik vir uitlanders om in Suid-Afrika te leef en selfs Suid-Afrikaners wat maatskaplike vrede en integrasie nastreef. Die brief, gedateer 24 Januarie, is ook aan Malusi Gigaba, minister van binnelandse sake, en Nkosinathi Nhleko, minister van die polisie, gerig. Daar was die afgelope week onrus en plundery van uitlanders se winkels in Soweto nadat ŉ Somaliër Maandag glo ŉ 14-jarige seun doodgeskiet het toe hy en sy vriende by die man se winkel wou inbreek. Die plundery het ook na Diepsloot en Kagiso uitgebrei. Minstens vier persone, insluitend ‘n baba, is dood en meer as 170 persone is die afgelope week in hegtenis geneem in verband met die plundery en geweld. Die ADF hou Sondag ŉ optog vir maatskaplike kohesie in Yeoville, Johannesburg. Lees alle vorige berigte oor Soweto op Maroela Media.